บลจ.บัวหลวง-อยุธยาขายกองทุนในปท.
บลจ.บัวหลวง ส่งกองทุนตราสารหนี้ภาครัฐ 11 เดือน ชู 2.25% ต่อปี "อยุธยา" ลงทุนสั้น 3 เดือน จ่าย 1.85% ต่อปี
2 ก.พ. 2554

บลจ.บัวหลวง ส่งกองทุนตราสารหนี้ภาครัฐ 11 เดือน ชู 2.25% ต่อปี "อยุธยา" ลงทุนสั้น 3 เดือน จ่าย 1.85% ต่อปี 
รายงานข่าวจากบริษัทหลักทรัพย์จัดการกองทุนรวม (บลจ.) บัวหลวง แจ้งว่า บลจ.บัวหลวง จะเปิดขายกองทุนรวมบัวหลวงธนรัฐ 5/11 ระหว่างวันที่ 2-8 ก.พ. 2554 อายุโครงการประมาณ 11 เดือน ลงทุนขั้นต่ำ 1 หมื่นบาท เน้นลงทุนในตราสารภาครัฐ เช่น ตั๋วเงินคลัง พันธบัตรรัฐบาลไทย หรือพันธบัตรธนาคารแห่งประเทศไทย สำหรับประมาณการผลตอบแทนของกองทุนอยู่ที่ 2.25% ต่อปี โดยผู้ลงทุนจะได้รับผล ตอบแทน 2 ครั้ง โดยครั้งแรก ภายใน 6 เดือน และอีกครั้งใน วันทำการก่อนครบอายุโครงการที่ 11 เดือน 
ด้านบลจ.อยุธยา เปิดขายกองทุนเปิดกรุงศรีไทยโน้ท 3M10 ระหว่างวันที่ 1-7 ก.พ. 2554 อายุ 3 เดือน ลงทุนขั้นต่ำ 1 หมื่นบาท คาดผลตอบแทนประมาณ 1.85% ต่อปี กองทุนจะลงทุนในตราสารหนี้คุณภาพดี ได้แก่ ตราสารหนี้ภาค รัฐไทย สัดส่วน 10% ของพอร์ต ตั๋วแลกเงินออกโดยธนาคารนครหลวงไทย สัดส่วน 25% หุ้นกู้ระยะสั้นออกโดยธนาคารดอยช์แบงก์ สัดส่วน 25% ตั๋วแลกเงินออกโดยธนาคารทิสโก้ 20% และธุรกรรมการซื้อโดยมีสัญญาขายคืน โดยมีธนาคารกรุงศรีอยุธยาเป็นคู่สัญญา 20%